ANS TV

**ANS TV** (), ադրբեջանական անկախ մասնավոր և լրատվական հեռուստաընկերություն։ Համարվել է ԽՍՀՄ փլուզումից հետո ադրբեջանական առաջին անկախ հեռուստաընկերությունը։

## Նախապատմություն
1990 թվականին ստեղծվել էր AZV» հեռուստաընկերությունը։ Ադրբեջանի անկախության հռչակումից հետո Վահիդ Մուստաֆաևը որոշեց փակել «AZV» հեռուստաընկերությունն ու դրա փոխարեն ստեղծել առաջին անկախ «ANS TV» հեռուստաընկերությունը։

## Պատմություն
Հեռուստաընկերությունը հեռարձակումն սկսել է 1991 թվականի նոյեմբերի 26-ին։ Ի սկզբանե այն հեռարձակում էր միայն մեկ հեռուստահաղորդում՝ «Xəbərçi»։ Դրա արտադրությամբ զբաղվում էին եղբայրներ Վահիդ և Սեյֆուլլա Մուստաֆաևները, որն արդյունքում դարձել էր տեղեկատվական հեռուստահաղորդման հաղորդավարը։

1992 թվականի մարտի 2-ից սկսած հեռուստաընկերությունը սկսեց հեռարձակել այլ հաղորդումներ ևս։ Այն լուսաբանում էր Ադրբեջանում տեղի ունեցող հիմնական իրադարձությունները, այդ թվում՝ Արցախյան հակամարտությունը, Խոջալուի արյունահեղությունը, Այազ Մութալիբովի հրաժարականը, Բաքվի մետրոպոլիտենում տեղի ունեցած ահաբեկչություններն ու հրդեհը, երկրում տեղի ունեցած պետական հեղաշրջման փորձը, Ադրբեջանի պետական նավթային ակադեմիայում տեղի ունեցած զանգվածային սպանությունը և այլն։ Իր գործունեության ընթացքում հեռուստաընկերությունը ռեպորտաժներ է պատրաստել նաև ռազմաճակատի գծից։

Հեռուստաընկերությունը մեծ հեղինակություն է ձեռքբերել Արցախյան ազատամարտի տարիներին, երբ թղթակից Չինգիզ Մուստաֆաևը լուսաբանում էր ռազմաճակատում տեղի ունեցող իրադարձություններն ու մահացավ 1992 թվականի հունիսի 15-ին։

1992 թվականին հեռուստաընկերությունը սկսեց հեռարձակել նաև գովազդ։ Նույն տարի, որոշ ժամանակով, հեռուստաընկերության հեռարձակումը դադարեցվեց։ Մեկ տարի անց դրա հեռարձակումը վերսկսվեց Ադրբեջանի նոր նախագահ Հեյդար Ալիևի հրամանագրով։ Հեռուստաընկերության աշխատանքները նախկինի պես ղեկավարում էին Մուստաֆաև եղբայրները, որոնք հեռուստաընկերության բազայի վրա պլանավորում էին ստեղծել համանուն մեդիա հոլդինգ։

1994 թվականի մայիսի 28-ին եթեր դուրս եկավ ANS FM ռադիոկայանը։ 1994 թվականին հեռուստաընկերության աշխատակիցների թիվը հասավ 30-ի։ Նույն տարի կոնֆլիկտ առաջացավ ANS-ի և AzTV-ի միջև, ինչի հետևանքով ANS-ի բազմաթիվ աշխատակիցներ ազատվեցին աշխատանքից, իսկ հեռուստաընկերությունը, ռադիոյի հետ միասին, դարձյալ ժամանակավորապես դադարեցրեց իր աշխատանքը։

Որոշ ժամանակ անց հեռուստաընկերությունը վերականգնեց իր հեռարձակումը։ 1995 թվականը բարդ տարի էր ANS-ի համար։ Հեռուստաընկերությունը բախվեց ադրբեջանական ՕՄՈՆ-ի հետ, ինչի հետևանքով ձերբակալվեց հեռուստաընկերության մի քանի աշխատակից։ 1996 թվականին գործարկվեց հեռուստաընկերության առաջին կայք էջը՝ ans-dx.com-ը։ Նույն 1996 թվականին հրամանագիր ստորագրվեց հեռուստաընկերության հեղինակային և հարակից իրավունքների պահպանման վերաբերյալ։

1999 թվականին վեճ առաջացավ ANS-ի և ABA TV հեռուստաընկերության միջև։ Վերջինիս սեփականատերերը քննադատում էին ANS TV-ին այն բանի համար, որ վերջինս հեռարձակում էր ռուսական գովազդ, որը հարվածում է երկրի բյուջեին։ 1999 թվականի օգոստոսի 17-ին Իզմիթի երկրաշարժի ժամանակ հեռուստաընկերության աշխատակիցները նյութական օգնություն ուղարկեցին Թուրքիա։ 2000 թվականին ANS TV-ն առաջին անգամ իրականացրեց սպորտային հեռարձակում՝ ցուցադրելով Ֆուտբոլի Եվրոպայի առաջնության խաղերը։ Եվրոպայի և աշխարհի առաջնությունները ANS TV-ն հեռարձակեց մինչև 2009 թվականը, ինչից հետո դրանց ցուցադրման լիցենզիան շահեց Lider TV հեռուստաընկերությունը։

2015 թվականին հեռուստաընկերությունը տուգանվեց «Բա՜րև, Ադրբեջան», «Դու մենակ չես», «Որոնում եմ քեզ» և «Շոկոլադ» հաղորդումները հեռարձակելու համար։ Ադրբեջանի աուդիովիզուալ խորհուրդը հեռուստաընկերությանը տուգանեց 54 000 մանաթի չափով։ 2015 թվականի հոկտեմբերի 13-ին այն դարձյալ տուգանվեց՝ գովազդային հոլովակների ցուցադրման մասին օրենքի խախտման համար։

2015 թվականի հոկտեմբերի 25-ին էլ ANS TV-ն տուգանվեց 5 000 մանաթի չափով։ Պատճառն այն էր, որ գեղարվեստական ֆիլմի ցուցադրմա ժամանակ գովազդի ընդհանուր տևողությունը տևել էր 26 րոպե։ Քանի որ նույն դեպքի համար նախկինում ևս ANS TV-ն տուգանվել էր՝ գումարային առումով տուգանքը հասավ 25 000 մանաթի։ Դրա պատճառով որոշվեց կրճատել հեռուստաընկերության հեռարձակումը։

Թուրք ընդդիմադիր քաղաքական գործիչ Ֆեթուլլահ Գյուլենի հետ հարցազրույցից հետո, որը կապ ուներ Թուրքիայում պետական հեղաշրջման փորձի հետ, 2016 թվականի հուլիսի 18-ին որոշվեց մեկ ամիս ժամկետով, նույն օրը ժամը 18:30-ից դադարեցնել ANS TV-ի հեռարձակումը։ 2016 թվականի հուլիսին ANS TV-ով հեռարձակվեց լուրերի վերջին թողարկումը, որի ընթացքում հաղորդավարներն ու լրագրողները հրաժեշտ տվեցին հեռուստադիտողների հետ։ 2016 թվականի հուլիսի 18-ին հեռուստաընկերությունը դադարեցրեց իր հեռարձակումը։ Դադարեցին գործել նաև համանուն հոլդինգն ու ռադիոընկերությունը։ Հեռուստաընկերության եթերի վերջին կադրերում ANS TV-ի պատկերանիշն էր, իսկ դրա ներքևում գրված էր. «Իշխանությունները փակեցին ANS TV-ն»։ Դրանից հետո հեռարձակումն ընդմիշտ դադարեցվեց։

2016 թվականի հուլիսի 29-ին հեռուստաընկերության լիցենզիան չեղարկվեց։ 2017 թվականին փակվեց նաև ANS TV-ի հաճախականությունը։

## Հեռուստահաղորդումներ
### Լրատվական հաղորդումներ

* 1991-2016 թվականներ՝ «Xəbərçi» (հաղորդավարներ՝ Միրշահին Աղաև, Մուրադ Լատիֆով, Էֆսանե Մեհդիևա, Քամալյա Ալեսքենդերքըզը, Հաթիրա Մամեդովա, Ռիտա Օմերովա, Նիգյար Մահմուդովա, Նաթավան Բաբաևա),
* 1998-2016՝ «Iç Xəbər» («Լուրեր») (հաղորդավարներ՝ Ռիտա Օմերովա, Քամալյա Ալեսքենդերքըզը),
* 2000-2016 թվականներ՝ «Salam, Azərbaycan!» («Բա՜րև, Ադրբեջան»), առավոտյան տեղեկատվական հեռուստահաղորդում (հաղորդավարներ՝ Նիգյար Մահմուդովա, Նաթիգ Նայիլեօղլու),
* 2007-2016 — «Hesabat» («Հաշվետվություն»), հետաքննական լրագրության կիրառմամբ հեռուստահաղորդում, որն անդրադառնում հանրային հետաքրքրություն ներկայացնող հարցերին (հաղորդավար՝ Միրշահին Ալիև),
* 2012-2016 — «Hesab Vaxti» («Հաշվետվության ժամ») (հաղորդավարներ՝ Վեֆա Շահլայի, Դիանա Դադաշովա, Թունզալա Ռաֆիքքըզը),
* 2012-2016 — «Passport» («Անձնագիր») (հաղորդավարներ՝ Սևինջ Էմինզադե, Քենան Հաքիմով, Վուսալ Սուլեյման),
* «Baş Xəbər» («Գլխավոր նորություններ»), տեղեկատվական հեռուստահաղորդում, որը տրամադրում էր Ադրբեջանի ամենաթարմ նորությունները,
* «Orta Gün» («Կեսօր»), տեղեկատվական հեռուստաընկերություն, որը նվիրված էր Ադրբեջանի մշակութային կյանքի նորություններին,
* «Xüsusi müxbir» («Հատուկ թղթակից»), վավերագրական հեռուստահաղորդումների շարք, որը նվիրված էր ադրբեջանական հասարակության խնդիրներին

### Ճանաչողական հաղորդումներ
* Alın Yazisi («Ճակատագիր»), հայտնի մարդկանց ճակատագրի և կյանքի մասին հաղորդումներ
* Günə baxan («Նայելով արևին»), առավոտյան տեղեկատվական-զվարճալի հեռուստահաղորդում,
* İncə Maraqlar («Նուրբ հարցեր»), կանանց կյանքի մասին հեռուստահաղորդում։

### Իրավական հաղորդումներ
* 2003-2016` Cinayət işi («Քրեական գործ»), Ադրբեջանի քրեական նորություններին նվիրված հաղորդում (հաղորդավար՝ Ռաշադ Աբասով)։

### Սոցիալական հաղորդումներ
* Dəməsək Olmaz («Չենք կարող անել»), սոցիալ-վերլուծական հեռուստահաղորդում, որը բացահայտում է մարդկանց կյանքին առնչվող թեմաներ և խնդիրներ (հաղորդավար՝ Հոշգեդեմ Բահշալիևա)։

### Հեռուստախաղեր
* Ağıl Dəryasi («Բանականության ծով»), ինտելեկտուալ հեռուստախաղ, որտեղ 11-րդ դասարանի աշխատակիցները մրցում են արտասահմանում կրթություն ստանալու հնարավորության համար։

### Շոուներ
*1997-2016՝ «Երթ» (հաղորդավար՝ Ռահիբ Գալիբ)

## Ծանոթագրություններ

## Արտաքին հղումներ
* Телеканал ANS TV закрыт окончательно по политическим мотивам.
* ANS TV выплатил штраф в 54.000 азербайджанских манатов за показ трёх телепередач.
* ANS TV прекращает своё вещание.
* В НРТС состоялось очередное заседание совета.
* ANS TV в 2006 году.
* Золотой фонд телеканала ANS TV с 1991 по 1997 год.
* Телепередачи телекомпании ANSPRESS.
* Суд аннулировал лицензию ANS TV - ОБНОВЛЕНО
* В Азербайджане закрыли телеканал ANS из-за интервью с Гюленом

Կատեգորիա:Ադրբեջանալեզու հեռուստաալիքներ
Կատեգորիա:Ադրբեջանի հեռուստաընկերություններ